b'\n_START_ARTICLE_\nWendy Carlos\n_START_SECTION_\nKariera\n_START_PARAGRAPH_\nCarlos je glasbeno pot za\xc4\x8dela \xc5\xbee pri \xc5\xa1estih letih z u\xc4\x8denjem klavirja ter pri desetih \xc5\xbee skomponirala skladbo "Trio za klarinet, harmoniko in klavir". Leta 1953 (pri starosti 14 let) je Carlos dobila \xc5\xa1tipendijo Westinghouse Science Fair za doma izdelan ra\xc4\x8dunalnik - \xc5\xbee veliko preden se je beseda "ra\xc4\x8dunalnik" uveljavila izven strokovnih krogov. Carlos je leta 1962 diplomirala iz glasbe in fizike na University Brown ter leta 1966 magistrirala iz kompozicije na Columbia University. Carlos je \xc5\xa1tudirala pri pionirjih elektronske glasbe kot so Vladimir Usa\xc4\x8devski, Otto Luening in Jack Beeson v znanem centru za elektronsko glasbo Columbia-Princeton Electronic Music Center._NEWLINE_Carlos se je prvi\xc4\x8d sre\xc4\x8dala z dr. Robertom Moogom na razstavi Avdio-in\xc5\xbeenirskega zdru\xc5\xbeenja leta 1963 in postala ena prvih lastnic Moogovega sintetizatorja, s \xc4\x8dimer je prispevala nasvete in tehni\xc4\x8dno pomo\xc4\x8d za nadaljnji razvoj tega in\xc5\xa1trumenta. Carlos je med drugim prepri\xc4\x8dala Mooga naj klaviaturi sintetizatorja doda senzor za mo\xc4\x8d pritiska, za pove\xc4\x8danje dinami\xc4\x8dnih zmo\xc5\xbenosti in muzikalnosti in\xc5\xa1trumenta._NEWLINE_Carlos se je okoli leta 1966 sre\xc4\x8dala z Rachel Elkind, ki je kasneje producirala Switched-On Bach in druge zgodnje plo\xc5\xa1\xc4\x8de. Z zalu\xc5\xbekom s Switched-On Bach sta Carlos in Elkind renovirali manj\xc5\xa1o hi\xc5\xa1o v New Yorku, ki sta si jo delili kot bivalni in poslovni prostor. V pritli\xc4\x8dju sta postavili snemalni elektroakusti\xc4\x8dni studio, kjer so bili ustvarjeni vsi slede\xc4\x8di posnetki. Carlos se je odlo\xc4\x8dila za neobi\xc4\x8dajno potezo in vgradila celoten studio v Faradayevo kletko za prepre\xc4\x8ditev radijskih in televizijskih interferen\xc4\x8dnih motenj._NEWLINE_Carlos je junija 1971 prispevala kirtiko tedaj razpolo\xc5\xbeljivih sintetizatorjev za Whole Earth Catalog, kjer je primerjala Moog, Buchla in Tonus (ARP) sisteme. Bila je kriti\xc4\x8dna do manj\xc5\xa1ih sistemov kot so EMS Putney in Minimoog ter jih ozna\xc4\x8dila za igra\xc4\x8de in vire zaslu\xc5\xbeka._NEWLINE_Carlos je tudi izku\xc5\xa1ena fotografinja son\xc4\x8devih mrkov.\n_START_SECTION_\nDelo\n_START_PARAGRAPH_\nPoleg zgoraj omenjenega "Tria za klarinet, harmoniko in klavir" je Carlos skomponirala \xc5\xa1tevilna \xc5\xa1tudentska dela. Dve sta bili kasneje izdani na plo\xc5\xa1\xc4\x8di By Request (1975) - "Dialogues for Piano and Two Loudspeakers" (1963) ter "Episodes for Piano and Electronic Sound" (1964). Mednja sodijo \xc5\xa1e "Variations for Flute and Electronic Sounds" (1964), "Episodes for Piano and Tape" (1964), "Pomposities for Narrator and Tape" (1965) in "Noah" (1965), opera, ki vklju\xc4\x8duje zvoke elektronskega ter obi\xc4\x8dajnega orkestra. Njena prva komercialna izdaja je "Moog 900 Series \xe2\x80\x93 Electronic Music Systems" (R. A. Moog Company, Inc., 1967), uvod k tehni\xc4\x8dnim aspektom Moogovega sintetizatorja. Del pla\xc4\x8dila za to delo je bil v obliki Moog opreme._NEWLINE_Plo\xc5\xa1\xc4\x8da Switched-On Bach (1968) je Carlos omogo\xc4\x8dila preboj; bila je ena prvih, ki je predstavila sintetizator kot pravi glasbeni in\xc5\xa1trument. Osrednjo vlogo pri ustvarjanju albuma je imela tehnika ve\xc4\x8dsteznega snemanja - proces, ki je bil v \xc4\x8dasu nastajanja albuma veliko bolj zamuden kot v dana\xc5\xa1njih \xc4\x8dasih. "Switched-On Bach" je bil zadnji projekt v \xc5\xa1tiriletnem sodelovanju z Benjaminom Folkmanom, ki je obema prinesel zlati plo\xc5\xa1\xc4\x8di. Plo\xc5\xa1\xc4\x8da je bila ena prvih klasi\xc4\x8dnih LP-jev, ki je bila prodana v ve\xc4\x8d kot 500.000 kopijah in je po merilih RIAA postala zlata avgusta 1969 in platinasta novembra 1986 Na vrhu lestvice klasi\xc4\x8dnih plo\xc5\xa1\xc4\x8d, ki jo pripravlja Billboard Magazine, je ostala malo manj kot tri leta._NEWLINE_Leto kasneje, 1969, je sledilo nadaljevanje sintetizirane baro\xc4\x8dne glasbe, The Well-Tempered Synthesizer (ime plo\xc5\xa1\xc4\x8de, v prevodu "Dobro ugla\xc5\xa1eni sintetizator", je besedna igra na Bachov cikel Dobro ugla\xc5\xa1eni klavir. Plo\xc5\xa1\xc4\x8da Switched-On Bach II, iz\xc5\xa1la leta 1973, je nadaljevala s slogom prej\xc5\xa1njih dveh plo\xc5\xa1\xc4\x8d, Moogovemu sintetizatorju pa so bile dodane Yamaha Electone orgle za dolo\xc4\x8dene pasa\xc5\xbee v Bachovem Brandenbur\xc5\xa1kem koncertu \xc5\xa1t. 5._NEWLINE_Leta 1971 je Carlos skomponirala in posnela glasbo za film Peklenska pomaran\xc4\x8da re\xc5\xbeiserja Stanleyja Kubricka, posnet po istoimenskem romanu Anthonyja Burgessa. Dodatna glasba, ki ni bila uporabljena za film, je bila izdana leta 1972 na plo\xc5\xa1\xc4\x8di "Wendy Carlos\' Clockwork Orange"._NEWLINE_S Kubrickom je sodelovala \xc5\xa1e enkrat, ko je prispevala glasbo za film Iz\xc5\xbearevanje (1980), vendar se je kasneje Kubrick odlo\xc4\x8dil prete\xc5\xbeno uporabiti \xc5\xbee obstoje\xc4\x8do glasbo avantgardnih skladateljev. Skladba, ki jo je pripravila Carlos, je bila kon\xc4\x8dno izdana 25 let kasneje, v 2005._NEWLINE_Slede\xc4\x8da izdaja, Sonic Seasonings (1972), je bila dvojna plo\xc5\xa1\xc4\x8da, s po eno skladbo za vsak letni \xc4\x8das na svoji strani plo\xc5\xa1\xc4\x8de. Album je zdru\xc5\xbeeval posnetke zvo\xc4\x8dna krajine s sintetiziranimi zvoki in ob\xc4\x8dasnimi melodijami, kar je ustvarilo ambientalni efekt. \xc4\x8ceprav plo\xc5\xa1\xc4\x8da ni bila tako popularna v primerjavi s prej\xc5\xa1njimi, pa je imela velik vpliv na druge ustvarjalce, ki so soustvarili ambientalno glasbo kot glasbeno zvrst._NEWLINE_Leta 1982 je skomponirala glasbo za film Tron za Walt Disney Company. Glasba vklju\xc4\x8duje orkester, zbor, orgle ter analogne in digitalne sintetizatorje. Tudi pri tem filmu je bilo ve\xc4\x8d skladb izpu\xc5\xa1\xc4\x8denih ali zamenjanih, nekatere izmed njih pa so bile izdane dve leti kasneje na plo\xc5\xa1\xc4\x8di Digital Moonscapes (1984). Na slednji so prepoznavni znak njenih prej\xc5\xa1njih plo\xc5\xa1\xc4\x8d, analogne sintetizatorje, nadomestili digitalni sintetizatorji._NEWLINE_Na plo\xc5\xa1\xc4\x8di Beauty in the Beast (1986) je Carlos eksperimentirala z razli\xc4\x8dnimi uglasitvami, vklju\xc4\x8dno z naravno intonacijo, lestvicami z Balija in nekaterimi drugimi, ki jih je izna\xc5\xa1la za to plo\xc5\xa1\xc4\x8do. Te raziskave so dopolnjevale bolj sistemati\xc4\x8dne mikrotonalne \xc5\xa1tudije skladatelja Easleya Blackwooda, ki je leta 1980 izdal svoje etude za vseh dvanajst ekvivalento temperiranih lestvic med 13 in 24 notami na oktavo._NEWLINE_Secrets of Synthesis (1987) je predavanje z zvo\xc4\x8dnimi pimeri (ve\xc4\x8dinoma iz njenih lastnih posnetkov), v katerem se Carlos dotakne tem, ki se ji zdijo pomembne. Del gradiva zaobsega uvod v sintezo zvoka, del pa je namenjen izku\xc5\xa1enej\xc5\xa1im glasbenikom._NEWLINE_V letu 1998 je Carlos za\xc4\x8dela z digitalnim "remastering"-om svojih predhodnih plo\xc5\xa1\xc4\x8d, za kar je morala pridobiti in v nekaterih primerih odkupiti "master" posnetke od zalo\xc5\xbebe Columbia Records. V letu 2005 je bil izdan dvodelni komplet Rediscovering Lost Scores, ki vsebuje \xc5\xa1tevilne neobjavljene posnetke iz filmov, za katere je Carlos ustvarila glasbo.\n_START_SECTION_\nZasebno \xc5\xbeivljenje\n_START_PARAGRAPH_\nCarlos se spominja, da "ko sem bila stara okoli pet ali \xc5\xa1est, sem bila prepri\xc4\x8dana, da sem majhna pun\xc4\x8dka, saj sem imela mnogo raje dolge lase in dekli\xc5\xa1ka obla\xc4\x8dila in nisem vedela, zakaj to mojim star\xc5\xa1em ni jasno." Leta 1962, pri 22 letih, ko se je preselila v New York zaradi \xc5\xa1tudija na Univerzi Columbia, je prvi\xc4\x8d pri\xc5\xa1la v stik z informacijami o spremembi spola. V za\xc4\x8detku leta 1968 je za\xc4\x8dela s hormonsko terapijo in kmalu za\xc4\x8dela \xc5\xbeiveti kot \xc5\xbeenska. V svoji kritiki sintetizatorjev za Whole Earth Catalog, je \xc5\xbeelela, da se njeno ime objavi kot "W. Carlos". Po uspehu s Swtiched-On Bach je maja 1972 Carlos kon\xc4\x8dno lahko \xc5\xa1la na operacijo za spremembo spola._NEWLINE_Carlos se je odlo\xc4\x8dila, da se razkrije v intervjuju za revijo Playboy maja 1979, ki jo je izbrala, ker\xc2\xa0\xc2\xbbse je revija vedno ukvarjala z osvoboditvijo in ne morem ve\xc4\x8d \xc4\x8dakati da se osvobodim.\xc2\xab Kasneje je intervju ob\xc5\xbealovala in ustvarila\xc2\xa0\xc2\xbbKratek spisek Zlobnih\xc2\xab\xc2\xa0na svoji spletni strani in dodelila urednikom revije tri\xc2\xa0\xc2\xbb\xc4\x8drne liste\xc2\xab, ki ozna\xc4\x8duje njeno prepri\xc4\x8danje, da so\xc2\xa0\xc2\xbbarogantni, sebi\xc4\x8dni nadute\xc5\xbei s pravo sadisti\xc4\x8dno platjo\xc2\xab._NEWLINE_Carlos raje ne govori o spremembi in napro\xc5\xa1a, da se spo\xc5\xa1tuje njena zasebnost glede tega.'